ธุรกิจของบริษัทฯ สามารถจำแนกได้เป็น 4 ลักษณะ ได้แก่

1.  ธุรกิจการจัดประชุมและแสดงสินค้านานาชาติ (MICE)

2.  ธุรกิจด้านกิจกรรมทางการตลาด (Event Marketing)

3.  ธุรกิจด้านแหล่งการสื่อสารองค์ความรู้ ( Knowledge Communication)

4.  ธุรกิจการให้บริการอื่นๆ (Others)

ลักษณะผลิตภัณฑ์และบริการ

1.  ธุรกิจการจัดประชุมและแสดงสินค้านานาชาติ (MICE)

การให้บริการในด้านธุรกิจการจัดประชุมและแสดงสินค้า ถือเป็นหนึ่งในธุรกิจหลักของบริษัทฯ
โดยในส่วนงานด้านการจัดประชุม
ขอบเขตการให้บริการจะครอบคลุมตั้งแต่การร่วมวางแผนการจัดงาน การออกแบบกิจกรรม
การดูแลจัดการสถานที่ รวมถึงเป็นผู้บริหารจัดงาน (Organizer)
สำหรับในส่วนงานแสดงสินค้าและนิทรรศการนั้น การบริการหลักของบริษัทฯ
คือการสร้างกระบวนการที่ใช้ในการสื่อสารให้มีประสิทธิภาพ ซึ่งรวมถึงการออกแบบจัดสร้างคูหา
การสร้างบรรยากาศด้วยแสงและสี และการจัดกิจกรรมเพื่อสร้างความเข้าใจ เป็นต้น

สำหรับการให้บริการในธุรกิจด้านนี้ บริษัทฯ ได้มีการพัฒนารูปแบบการให้บริการจากเดิมในฐานะ
ผู้ให้บริการออกแบบและตกแต่งงานแสดงสินค้าและงานนิทรรศการ (Contractor)
และประสานงานกับผู้จัดการงานแสดงสินค้าเพื่อให้เป็นไปตามแนวคิด
แผนงานที่ผู้จัดการงานแสดงสินค้ากำหนด เปลี่ยนมาเป็นการให้บริการในขอบข่ายที่ครบวงจรมากขึ้น
และเปลี่ยนบทบาทมาเป็นผู้บริหารกิจกรรมทางการตลาด (Event or Exhibition Manager)
ซึ่งให้บริหารตั้งแต่เป็นผู้ออกแบบ วางแผนงาน
การสื่อสารทางการตลาด ให้สอดคล้องกับแผนการตลาดของลูกค้า

นอกจากนั้น บริษัทฯ ยังเป็นผู้ออกแบบชิ้นงาน จัดสร้างและตกแต่ง งานแสดง
ควบคุมและบริหารงานอย่างครบวงจร จึงทำให้บริษัทฯ
สามารถบริหารและควบคุมคุณภาพของการดำเนินงานได้ทุกขั้นตอน
เพื่อให้งานมีมาตรฐานในระดับสากล

2.  ธุรกิจด้านกิจกรรมทางการตลาด (Event Marketing)

ลักษณะการให้บริการการจัดกิจกรรมทางการตลาด (Event Marketing) จะมีความแตกต่างจาก
งานแสดงสินค้าและนิทรรศการ (Exhibition)
เนื่องจากการจัดกิจกรรมทางการตลาดเป็นการสื่อสารทางการตลาดของลูกค้า
ที่โดยส่วนใหญ่มีวัตถุประสงค์เพื่อส่งเสริมการขาย และต้องการสื่อสารโดยตรงไปยังกลุ่มผู้บริโภค
ทั้งนี้ เนื้องานจะมีความหลากหลายแตกต่างกันไป ขึ้นอยู่กับประเภทธุรกิจ
และวัตถุประสงค์ในการสื่อสารของลูกค้า

นอกจากนี้ ขอบเขตการให้บริการยังครอบคลุมถึงกิจกรรมอื่นๆ
ที่ลูกค้าต้องการจัดเพื่อสร้างความสัมพันธ์ที่ดีระหว่างลูกค้าและผู้บริโภค
หรือเพื่อสร้างภาพพจน์ที่ดีของลูกค้า อาทิ การจัดงานเทศกาลพิเศษในรูปแบบการสัมมนา งานบันเทิง
เป็นต้น

สำหรับการจัดแบ่งประเภทงานนั้น จะขึ้นอยู่กับกลุ่มเป้าหมายปลายทางเป็นหลัก
โดยสามารถแบ่งได้ดังนี้

-   Business to Business (B to B) กิจกรรมการตลาดระหว่างผู้ประกอบธุรกิจด้วยกันเอง
    เช่น การจัดงานแสดงสินค้า (Trade Exhibition/Trade Show)

-   Business to Consumer (B to C) กิจกรรมการตลาดระหว่างผู้ประกอบธุรกิจกับผู้บริโภค
    เช่น งานเปิดตัวสินค้า หรืองานบันเทิง มหกรรมต่างๆ
    เพื่อสร้างความสัมพันธ์อันดีระหว่างผู้ประกอบธุรกิจกับผู้บริโภค

-   Government to Consumer (G to C) กิจกรรมการตลาดระหว่างภาครัฐกับผู้บริโภค เช่น
    งานแนะนำกิจกรรมของภาครัฐต่อสาธารณะ

-   Corporate Identity (CI) กิจกรรมการตลาดในรูปของการเผยแพร่เอกลักษณ์องค์กร
    เช่น งานแนะนำภาพลักษณ์ใหม่ขององค์กรต่อผู้บริโภค

การจัดกิจกรรมทางการตลาดจึงถือเป็นเครื่องมือทางการตลาดอย่างหนึ่งที่ได้รับความนิยมอย่างแพร่หลาย
ในหลายกลุ่มธุรกิจ โดยนอกจากจะเป็นการสร้างมูลค่าให้กับผลิตภัณฑ์แล้ว
กิจกรรมดังกล่าวยังสามารถเข้าถึงกลุ่มเป้าหมายโดยตรงได้อย่างรวดเร็ว ทั้งนี้ บริษัทฯ
มีการให้บริการในธุรกิจด้านนี้แบบครบวงจร (Turnkey Services) โดยเริ่มตั้งแต่
การร่วมวางแผนทางการตลาด การวางกรอบแนวคิด (Planner) ออกแบบ จัดงาน และจัดสร้าง
(Organizer) บริหารกิจกรรมทางการตลาด (Project Management)
รวมถึงอำนวยความสะดวกในการจัดงาน (Event Service Provider)
ตลอดจนการขนส่งอุปกรณ์และติดตั้งด้วย (Logistic & Supporting)

3.  ธุรกิจด้านแหล่งการสื่อสารองค์ความรู้ (Knowledge Communication)

แหล่งการสื่อสารองค์ความรู้เป็นอีกธุรกิจหลักของบริษัทฯ ซึ่งธุรกิจนี้เกิดจากความตั้งใจของบริษัทฯ
ที่จะผลิตผลงานที่นอกจากจะก่อให้เกิดประโยชน์ทางธุรกิจแล้ว ยังเอื้อประโยชน์ต่อสังคมโดยรวมด้วย
โดยธุรกิจประเภทนี้ เริ่มต้นจากแนวคิดการผสมผสานความชำนาญเฉพาะทาง องค์ความรู้
และประสบการณ์ในการทำงานของบริษัทฯ มาถ่ายทอดในบริบทที่หลากหลาย
เพื่อให้การสื่อสารองค์ความรู้ มีประสิทธิภาพและก่อให้เกิดการเรียนรู้ในรูปแบบใหม่ขึ้น

บริษัทฯ ให้บริการในธุรกิจด้านนี้แก่ภาครัฐและภาคเอกชนที่มีวัตถุประสงค์ในการถ่ายทอด
หรือเผยแพร่องค์ความรู้สู่สาธารณะ ในรูปแบบของนิทรรศการชั่วคราว นิทรรศการกึ่งถาวร
นิทรรศการถาวร
ศูนย์ศึกษา/เยี่ยมชมและเผยแพร่ความรู้ขององค์กร ศูนย์ถ่ายทอดความรู้ และพิพิธภัณฑ์

การให้บริการของบริษัทฯ นั้น ยึดแนวคิดที่ว่า ทำอย่างไรจึงจะนำความรู้ (Knowledge)
ออกสู่สาธารณะ หรือกลุ่มเป้าหมายได้อย่างมีประสิทธิภาพ
ซึ่งนอกจากจะต้องคำนึงถึงการจัดสร้างที่ทำให้สถานที่ หรืองานนิทรรศการเกิดขึ้นเป็นรูปธรรมแล้ว
บริษัทฯ ยังทำหน้าที่ในการออกแบบรูปแบบการเรียนรู้ (Learning Program)
ให้เหมาะสมกับเนื้อหาความรู้ที่ต้องการสื่อสารหรือเผยแพร่ รวมถึงกลุ่มเป้าหมาย หรือตัวผู้เรียนรู้
(Learner) ด้วย โดยต้องทำการศึกษาพฤติกรรมการเรียนรู้ของผู้เรียน ความเหมาะสม
ขอบเขตของเนื้อหา ความสะดวกสบายในการเรียนรู้ และปัจจัยแวดล้อมอื่นๆ
ซึ่งสิ่งเหล่านี้ จะทำให้ผู้เรียนสามารถเข้าใจ และเกิดความเข้าใจอย่างแท้จริง
และสามารถนำความรู้ไปต่อยอด หรือเชื่อมโยงกับองค์ความรู้ด้านอื่นๆ
ที่จะก่อให้เกิดประโยชน์แก่ตัวผู้เรียน รวมถึงสังคมโดยรวมด้วย

การดำเนินงานของบริษัทฯ ครอบคลุมตั้งแต่ การวางแผนร่างโครงการ (Outline) การค้นคว้า
(Research) การออกแบบโปรแกรมการเรียนรู้ (Learning Program Design)
การออกแบบการ
จัดแสดง (Exhibition Design) การจัดสร้าง (Production)
ไปจนถึงการบริหารจัดการพิพิธภัณฑ์ (Museum Management)

4.  ธุรกิจการให้บริการอื่นๆ (Others)

นอกจากการให้บริการหลักดังกล่าวข้างต้น บริษัทฯ
ยังมีบริการอื่นที่จะช่วยสนับสนุนและอำนวยความสะดวกสบายให้กับธุรกิจของลูกค้า ได้แก่

-   บริการให้เช่าเต็นท์ขนาดใหญ่ ให้บริการเต็นท์ตั้งแต่ขนาด 1,000 ตรม. ไปจนถึงมากกว่า
    20,000 ตรม.
    เป็นการให้บริการขยายพื้นที่การจัดแสดงเป็นการชั่วคราวแก่ผู้จัดแสดงที่ต้องการใช้พื้นที่ในร่มจำนวนมาก

-   การออกแบบและผลิตป้าย และป้ายโฆษณา ให้บริการออกแบบป้ายโฆษณา

-   บริการด้านอุปกรณ์ตกแต่งประกอบงานจัดแสดง เช่น เฟอร์นิเจอร์ ตู้แสดงสินค้า
    สำหรับคูหานิทรรศการหรือติดตั้งตามห้างสรรพสินค้า
    เพื่อช่วยในการส่งเสริมการขายหรือดึงดูดกลุ่มเป้าหมาย

-   บริการออกแบบตกแต่งภายในสำนักงาน ออกแบบตราสัญลักษณ์องค์กร

การตลาดและสภาวะการแข่งขัน

-   นโยบายและลักษณะการตลาด

แม้ว่าอุตสาหกรรมการบริการจัดกิจกรรมทางการตลาดมีการเติบโตอย่างต่อเนื่อง
แต่ภาวะการแข่งขันในอุตสาหกรรมนี้ไม่สูงมากนัก เมื่อเปรียบเทียบกับอุตสาหกรรมอื่นๆ
เนื่องจากผู้ประกอบการในอุตสาหกรรมนี้ส่วนใหญ่ เป็นผู้ประกอบการขนาดเล็ก
มีขอบเขตการให้บริการที่จำกัด เมื่อเปรียบเทียบกับขอบเขตการให้บริการของบริษัทฯ อย่างไรก็ตาม
สภาวะเศรษฐกิจที่ชะลอตัว และวิกฤตการณ์ความไม่สงบทางการเมือง
ยังมีอิทธิพลต่อการดำเนินธุรกิจของบริษัทฯ

ในฐานะบริษัทชั้นนำด้านการให้บริการในธุรกิจการจัดกิจกรรมทางการตลาด บริษัทฯ
มีความมุ่งมั่นที่จะพัฒนาองค์กรอย่างต่อเนื่อง เพื่อให้สอดคล้องกับสถานการณ์ที่เปลี่ยนแปลง
และเพื่อให้การบริการมีความทันสมัย มีประสิทธิภาพ
และสามารถรองรับทุกความต้องการของลูกค้าที่หลากหลายได้ โดยบริษัทฯ
ให้ความสำคัญกับการพัฒนาในแต่ละด้าน ดังนี้

1.  การพัฒนาความสัมพันธ์ที่ดีกับลูกค้า โดยบริษัทฯ จะเน้นการบริการที่เข้าถึงลูกค้า
    โดยให้คำปรึกษาในการบริหารกิจกรรมทางการตลาดอย่างมีประสิทธิภาพ นอกจากนี้ บริษัทฯ
    ยังให้ความสำคัญกับการขยายฐานลูกค้าในอุตสาหกรรมที่หลากหลายทั้งในและต่างประเทศด้วย

2.  การพัฒนาเทคโนโลยี โดยบริษัทฯ มีการพัฒนากระบวนการออกแบบ แนวความคิด
    และบุคลากรอย่างต่อเนื่องเพื่อให้สอดคล้องกับเทคโนโลยีที่เปลี่ยนแปลงตลอดเวลา ทั้งนี้
    เพื่อรักษาความเป็นผู้นำในการนำเทคโนโลยีที่นำสมัยมาประยุกต์ใช้ในการให้บริการ

3.  การพัฒนาด้านการให้บริการ บริษัทฯ เน้นการให้บริการแบบครบวงจร (One stop
    service) เพื่ออำนวยความสะดวกและประหยัดเวลาของลูกค้า
    ซึ่งนอกจากการให้บริการที่ครอบคลุมทุกด้านแล้ว บริษัทฯ
    ยังมีการควบคุมคุณภาพในทุกขั้นตอนการดำเนินงานด้วย

4.  การพัฒนาคุณภาพ
    เนื่องจากคุณภาพและความพึงพอใจของลูกค้าเป็นกลยุทธ์ทางการตลาดที่สำคัญที่สุดของบริษัทฯ
    ซึ่งบริษัทฯ เชื่อว่าคุณภาพของผลงาน เป็นผลสะท้อนมาจากคุณภาพของบุคลากร ดังนั้น บริษัทฯ
    จึงให้ความสำคัญอย่างมากกับการพัฒนาบุคลากร
    เพื่อให้สามารถสร้างสรรค์ผลงานที่มีคุณภาพและสร้างความพอใจให้ลูกค้าได้อย่างต่อเนื่อง

สำหรับทิศทางของบริษัทฯ ในปี 2553 บริษัทฯ
มีนโยบายที่จะผลักดันการเติบโตของธุรกิจในส่วนแหล่งการสื่อสารองค์ความรู้ (Knowledge
Communication) ให้สูงขึ้น เนื่องจากเป็นธุรกิจที่ยังใหม่ในตลาด และมีศักยภาพในการเติบโตสูง
ดังนั้น บริษัทฯ เชื่อว่าด้วยประสบการณ์ และความเชี่ยวชาญในธุรกิจดังกล่าว บริษัทฯ
จะสามารถเป็นผู้นำในการขับเคลื่อนธุรกิจนี้ ทั้งในระดับประเทศ และนานาชาติต่อไป

-   ลักษณะของลูกค้า

ลูกค้าหลักของบริษัทฯ กระจายอยู่ในทุกภาคส่วนทางธุรกิจ ทั้งภาครัฐ และภาคเอกชน
ทั้งในและต่างประเทศ ซึ่งส่วนใหญ่เป็นลูกค้าในกลุ่มธุรกิจที่มีศักยภาพในการเติบโตอย่างต่อเนื่อง
เน้นการเติบโตสู่สากลได้รับการสนับสนุนจากภาครัฐ และธุรกิจที่ต้องการกระตุ้นยอดขาย
สามารถจำแนกออกได้เป็น 2 ประเภท ดังนี้

1.  กลุ่มรัฐวิสาหกิจและหน่วยงานของรัฐ
    ภาครัฐมีการจัดกิจกรรมเพื่อสร้างความรู้ความเข้าใจในกิจการต่างๆ ของรัฐ
    รวมถึงส่งเสริมการเติบโตของอุตสาหกรรมที่จะส่งผลดีต่อประเทศอย่างต่อเนื่อง
    โดยหน่วยงานที่รับผิดชอบในกิจกรรมดังกล่าว อาทิ กระทรวงวัฒนธรรม กระทรวงวิทยาศาสตร์
    กระทรวงเทคโนโลยีสารสนเทศและการสื่อสาร กระทรวงศึกษาธิการ
    และกรมส่งเสริมการส่งออก เป็นต้น

2.  กลุ่มธุรกิจเอกชน ประกอบด้วย

    -   กลุ่มธุรกิจรถยนต์ : กลุ่มธุรกิจนี้ให้ความสำคัญกับการจัดกิจกรรมทางการตลาด
        เนื่องจากเป็นตลาดทางตรงที่ส่งผลต่อการตัดสินใจของผู้บริโภคทันที

    -   กลุ่มธุรกิจสื่อสารโทรคมนาคม :
        เป็นธุรกิจที่มี่การเติบโตและมีการแข่งขันทางการตลาดสูง
        ให้ความสำคัญต่อกิจกรรมสื่อสารทางการตลาดอย่างมาก

    -   กลุ่มธุรกิจพลังงาน : เป็นกลุ่มธุรกิจที่มีการเติบโตอย่างต่อเนื่อง
        และให้ความสำคัญเรื่องความรับผิดชอบต่อชุมชน (Corporate Social
        Responsibility) จึงมีการจัดกิจกรรมให้ความรู้ต่อสาธารณะ
        เพื่อสร้างความเข้าใจอันดีแก่องค์กรอย่างต่อเนื่อง

    -   กลุ่มธุรกิจสถาบันการเงิน : โดยเฉพาะอย่างยิ่งกลุ่ม Retail Bank
        ซึ่งมีการแข่งขันสูงเนื่องจากมีการปรับกลยุทธ์ทางการตลาดให้ทันต่อความต้องการของลูกค้าอยู่เสมอ
        การสื่อสารการตลาดจึงมีบทบาทสำคัญต่อธุรกิจประเภทนี้

    -   กลุ่มธุรกิจอื่นๆ : เนื่องจากการขยายตัวทางเศรษฐกิจ
        ทำให้กลุ่มธุรกิจประเภทเครื่องอุปโภค
        บริโภคมีความต้องการประชาสัมพันธ์เพื่อให้สอดคล้องกับการแข่งขันที่เพิ่มสูงขึ้น เช่น
        ธุรกิจประเภทเสื้อผ้า อาหาร อัญมณี

จากลักษณะกลุ่มลูกค้าดังที่กล่าวมา สามารถสรุปสัดส่วนรายได้บริษัทฯ ต่อประเภทลูกค้า ได้ดังนี้

+--------------------------+-------+-----+-------+-----+-------+-----+
|                          | ปี     |     | ปี     |     | ปี     |     |
|                          | 2550  |     | 2551  |     | 2552  |     |
+--------------------------+-------+-----+-------+-----+-------+-----+
| สัดส่วนรายได้ตามกลุ่มลูกค้า     | ล     | ร้อ  | ล     | ร้อ  | ล     | ร้อ  |
|                          | ้านบาท | ยละ | ้านบาท | ยละ | ้านบาท | ยละ |
+--------------------------+-------+-----+-------+-----+-------+-----+
| รัฐวิสาหกิจ/รัฐบาล           | 397   | 40  | 144   | 14  | 136   | 23  |
+--------------------------+-------+-----+-------+-----+-------+-----+
| เอกชน ประกอบด้วย          |       |     |       |     |       |     |
+--------------------------+-------+-----+-------+-----+-------+-----+
| -   อุตสาหกรรมรถยนต์       | 254   | 25  | 278   | 27  | 178   | 30  |
+--------------------------+-------+-----+-------+-----+-------+-----+
| -   อุต                   | 65    | 6   | 262   | 26  | 5     | 1   |
| สาหกรรมการสื่อสารโทรคมนาคม |       |     |       |     |       |     |
+--------------------------+-------+-----+-------+-----+-------+-----+
| -   พลังงาน               | 0     | 0   | 15    | 2   | 31    | 5   |
+--------------------------+-------+-----+-------+-----+-------+-----+
| -   สถาบันการเงิน          | 28    | 3   | 9     | 1   | 30    | 5   |
+--------------------------+-------+-----+-------+-----+-------+-----+
| -   อาหารและเครื่องดื่ม      | 12    | 1   | 0     | 0   | 15    | 3   |
+--------------------------+-------+-----+-------+-----+-------+-----+
| -   กลุ่มอื่น ๆ              | 258   | 25  | 300   | 30  | 188   | 33  |
+--------------------------+-------+-----+-------+-----+-------+-----+
|                          | 1,014 | 100 | 1,008 | 100 | 583   | 100 |
+--------------------------+-------+-----+-------+-----+-------+-----+

-   ช่องทางการให้บริการของบริษัทและบริษัทย่อย

1.  การนำเสนอผลงานแก่หน่วยงานต่างๆ

เกิดขึ้นจากการติดตามผลงานของลูกค้า หรือจากการได้รับเชิญให้เข้าไปนำเสนอผลงาน
ฝ่ายการตลาดของบริษัทฯ
จะนำข้อมูลที่ได้รับมาจัดเตรียมแผนงานและงบประมาณตามวัตถุประสงค์ที่ลูกค้าต้องการและนำเสนอ
หากได้รับการคัดเลือกฝ่ายผลิตของบริษัทฯ ก็จะประสานงานกับลูกค้าเพื่อดำเนินงานขั้นต่อไป

2.  การสร้างความสัมพันธ์ที่ดีกับลูกค้า

การกำหนดมาตรฐานของบริษัทฯ ซึ่งมุ่งเน้นให้อยู่ในระดับสากล
เป็นส่วนที่สร้างความเชื่อมั่นและพึงพอใจให้กับลูกค้าก่อให้เกิดความสัมพันธ์อันดีระหว่างกัน
ทำให้ลูกค้ากลับมาใช้บริการของบริษัทฯ อย่างต่อเนื่อง

3.  การสร้างพันธมิตรทางการค้า

การเป็นพันธมิตรทางการค้ากับผู้จัดงานแสดงสินค้า (Trade Organizer)
และพันธมิตรอื่นที่อยู่ในสายการจัดกิจกรรมทางการตลาดเป็นช่องทางหนึ่งที่สามารถแนะนำบริษัทฯ
หรือสนับสนุนบริษัทฯ ต่อลูกค้า

4.  การแนะนำของลูกค้า

ประสบการณ์กว่า 20 ปี และคุณภาพซึ่งอยู่ในมาตรฐานระดับนานาชาติ
ทำให้ลูกค้าเกิดความมั่นใจและมีการแนะนำลูกค้าอื่นมาใช้บริการของบริษัทฯ

5.  การแนะนำจาก Pico Far East และบริษัทในเครือจากประเทศอื่นๆ

เป็นการร่วมมือกันของบริษัทในเครือ เพื่อก่อให้เกิดความสะดวกสบายกับลูกค้ามากที่สุด
หากลูกค้าของบริษัทเหล่านี้ต้องการจัดกิจกรรมทางการตลาดในประเทศไทย
ก็จะประสานงานมายังบริษัทฯ ให้เป็นผู้ให้บริการแก่ลูกค้าต่อไป

การจัดหาผลิตภัณฑ์

ขั้นตอนดำเนินงานให้บริการของบริษัทฯ นั้น มีขั้นตอนหลักๆ ดังนี้

-   ด้านการตลาด

-   ศึกษาข้อมูลของลูกค้า

-   ติดต่อลูกค้าเพื่อรับทราบวัตถุประสงค์ในการจัดกิจกรรม

-   วางแนวคิดและแผนการดำเนินงาน

-   ด้านการออกแบบ

-   ศึกษาหรือวิจัยข้อมูลเฉพาะทางตามความต้องการของลูกค้า

-   ออกแบบเนื้อหาจัดแสดงและโครงสร้างหรือสิ่งจัดแสดงที่เป็นรูปธรรม โดยบริษัทในเครือ

-   ประเมินราคาและนำเสนอแก่ลูกค้า

-   ด้านการก่อสร้าง

-   บริษัทฯ
    จะทำการจัดสร้างหรือดำเนินงานในส่วนที่มีความชำนาญหรือมอบหมายงานแก่บุคลากรที่มีความเชี่ยวชาญเฉพาะทาง
    โดยบริษัทฯ จะทำการควบคุมคุณภาพการผลิตให้เป็นไปตามมาตรฐานและแผนงานที่วางไว้
    จากนั้นจึงทำการตรวจสอบผลงานและส่งมอบงานให้ลูกค้าในลำดับต่อไป

-   ด้านการบริหารงาน

-   เมื่อเสร็จสิ้นการก่อสร้าง บริษัทฯ จะทำหน้าที่จัดเตรียมทีมงานบริหาร/ดำเนินการ เช่น
    การจัดหาบุคคลเพื่อประชาสัมพันธ์ในงาน การฝึกอบรม การเตรียมการแสดง
    การทำความสะอาดและรักษาความปลอดภัย โดยบริษัทฯ
    จะประสานงานไปยังผู้เชี่ยวชาญเฉพาะทางและทำหน้าที่ควบคุมการผลิต/และดำเนินงานจนงานสำเร็จลุล่วง

งานที่อยู่ระหว่างดำเนินการและยังไม่ได้ส่งมอบ ณ วันที่ 31 ตุลาคม 2552

  -------------------------------------------------------- --------------
  มูลค่า (ล้านบาท)                                            

  ธุรกิจการจัดประชุมและแสดงสินค้านานาชาติ                         77

  ธุรกิจด้านกิจกรรมการสื่อสารองค์ความรู้                            67

  ธุรกิจการให้บริการอื่น ๆ                                       12

                                                           156
  -------------------------------------------------------- --------------